[pic] | COMISIA EUROPEANĂ |

Bruxelles, 19.4.2010

COM(2010)155 final

RAPORTUL COMISIEI CĂTRE PARLAMENTUL EUROPEAN ȘI CONSILIU

Primul raport referitor la punerea în aplicare a dispozițiilor Protocolului nr. 3 la Actul de aderare din 2003 privind zonele de suveranitate ale Regatului Unit al Marii Britanii și Irlandei de Nord în Cipru

RAPORTUL COMISIEI CĂTRE PARLAMENTUL EUROPEAN ȘI CONSILIU

Primul raport referitor la punerea în aplicare a dispozițiilor Protocolului nr. 3 la Actul de aderare din 2003 privind zonele de suveranitate ale Regatului Unit al Marii Britanii și Irlandei de Nord în Cipru

Introducere

Actul de aderare din 2003[1] la care este anexat Protocolul nr. 3 privind zonele de suveranitate ale Regatului Unit al Marii Britanii și Irlandei de Nord în Cipru[2] (denumit în continuare „protocolul”) a intrat în vigoare la 1 mai 2004.

Protocolul stabilește dispozițiile din cadrul Tratatului de instituire a Comunității Europene și al legislației comunitare aferente (în prezent, legislația Uniunii Europene) care se aplică zonelor de suveranitate ale Regatului Unit din Cipru, Akrotiri și Dhekelia (denumite în continuare „zone SBA”) și prevede modalități speciale de punere în aplicare a acestor dispoziții.

Circulația persoanelor, bunurilor și serviciilor care traversează „linia verde” dintre zonele Republicii Cipru în care guvernul cipriot nu exercită un control efectiv și zonele în care exercită un astfel de control și, respectiv, zona estică de suveranitate, în baza Regulamentului (CE) nr. 866/2004 al Consiliului din 29 aprilie 2004 privind regimul stabilit în temeiul dispozițiilor articolului 2 din Protocolul nr. 10 din Actul de aderare, nu face obiectul prezentului raport[3] [4].

Prezentul raport se referă la perioada 1 mai 2004 - 30 aprilie 2009.

DOMENIUL VAMAL, AL FISCALITățII INDIRECTE șI AL POLITICII COMERCIALE COMUNE

Zonele SBA sunt incluse în teritoriul vamal al Uniunii[5]. În acest sens, și în conformitate cu articolul 2 din protocol, zonelor SBA li se aplică un număr de acte din domeniul vamal și al politicii comerciale comune (cu modificările sau înlocuirile ulterioare), precum și actele de punere în aplicare aferente[6]. Punerea în aplicare a acestei porțiuni din acquis de către administrația zonelor SBA, precum și cooperarea aferentă cu autoritățile competente ale Republicii Cipru sunt considerate satisfăcătoare. Comisia nu are cunoștință de eventuale reclamații.

Această evaluare este, în principiu, identică în ceea ce privește actele comunitare aplicabile privind impozitul pe cifra de afaceri, accizele și alte forme de impozitare indirectă[7]. Cu toate acestea, Comisia a identificat anumite riscuri în privința facilităților fiscale și a scutirilor de taxe și impozite aplicate în cazul aprovizionării cu bunuri a forțelor armate britanice și personalul auxiliar[8] (astfel cum au fost deja acordate prin Tratatul de constituire[9] și menținute de protocol). Aceste riscuri vizează, în special, scutirea de TVA acordată forțelor armate britanice și personalului civil auxiliar: în primul rând, faptul că unele bunuri supuse TVA-ului nu sunt raționalizate lasă loc unor potențiale abuzuri (acest lucru se referă, în special, la mijloacele de transport) și, în al doilea rând, administrația zonelor SBA pare să interpreteze această scutire într-un mod prea general, în sensul că aceasta pare să se extindă, de asemenea, asupra persoanelor aflate în întreținerea respectivului personal[10]. Comisia va analiza această situație în detaliu și va lua măsurile necesare, după caz.

POLITICA AGRICOLă COMUNă

Politica agricolă comună (PAC) se aplică zonelor SBA[11]. Aceasta este pusă în aplicare fără probleme.

Regatul Unit a delegat în totalitate Republicii Cipru aspectele agricole din zonele SBA[12]. Cooperarea dintre administrația zonelor de suveranitate (în continuare: administrația zonelor SBA) și autoritățile cipriote relevante se desfășoară în mod corespunzător.

Autoritatea competentă a Republicii Cipru a pus în aplicare în perioada de raportare următoarele scheme PAC destinate beneficiarilor situați în zonele SBA: i) schema de plată unică pe suprafață, ii) măsuri de dezvoltare rurală în funcție de cele 3 axe diferite și iii) măsuri de organizare comună a pieței, în special pentru sectorul vitivinicol. O serie de cereri pentru diferitele scheme au fost depuse la Organizația cipriotă de plăți pentru agricultură, au fost efectuate controale la fața locului și au fost acordate plăți în mod efectiv.

Nu au fost aduse la cunoștința Comisiei probleme care afectează punerea în aplicare a PAC. În urma verificării documentare a informațiilor disponibile (lista de controale la fața locului pentru 2008), s-a confirmat că au fost depuse cereri din aceste zone. De asemenea, administrarea (inclusiv plata) subvențiilor agricole de către Republica Cipru, în special sistemele de control intern ale agenției de plăți cipriote, sunt considerate adecvate de către organismul de certificare.

Doar probleme minore întâmpinate în procesarea cererilor și în executarea controalelor la fața locului au fost raportate de Republica Cipru. Aceste probleme au vizat: i) măsurarea zonelor prin utilizarea dispozitivelor GPS în proximitatea antenelor instalate de administrația zonelor SBA (în cazurile în care a fost dificil sau imposibil să se obțină conexiunea GPS), ii) faptul că administrația zonelor SBA oferă licențe de exploatare a zonelor agricole doar pentru un an, în timp ce pentru punerea în aplicare a diverselor măsuri de dezvoltare rurală sunt necesare contracte de cinci sau mai mulți ani (de exemplu, în zonele agro-ecologice) – în aceste cazuri parcelele în cauză sunt aprobate ca fiind eligibile pentru o subvenție, dar solicitantul este obligat să depună în fiecare an documentul reînnoit (eliberat de administrația zonelor SBA) și iii) riscul raportat[13] privind faptul că administrația zonelor SBA nu acordă cu ușurință autorizația de construcție a noilor imobile (cauzând astfel posibile limitări în cadrul anumitor scheme PAC).

ASPECTE VETERINARE șI FITOSANITARE

Punerea în aplicare a normelor veterinare și fitosanitare ale Uniunii Europene, menționate la articolul 3 litera (b) din protocol, este delegată Republicii Cipru[14]. Ordonanța privind dispozițiile agricole pentru zonele SBA din 2007 include o serie de legi ale Republicii Cipru care pun în aplicare măsuri în domeniul veterinar și fitosanitar cu obiectivul direct de a proteja sănătatea publică. Guvernul Republicii Cipru notifică administrația zonelor SBA cu privire la orice adoptare sau modificare a legislației aferente. În plus, există o cooperare strânsă în situații de urgență[15] pentru coordonarea măsurilor care trebuie luate pentru controlul bolilor. Produsele care au nevoie de certificat fitosanitar nu pot fi introduse direct din țări terțe în zonele SBA, ci trebuie să intre în Cipru printr-un port sau aeroport din zonele controlate de guvern ale Republicii Cipru. Prin urmare, sunt efectuate controale relevante de către inspectorii autorității cipriote competente la punctele oficiale de intrare în Republica Cipru. Sunt instituite proceduri comparabile în legătură cu introducerea din țări terțe a animalelor și produselor de origine animală care necesită inspecție veterinară.

Aplicarea acestei dispoziții a protocolului este considerată satisfăcătoare. Nu au apărut dificultăți sau probleme de ordin practic. Nu au fost formulate reclamații în atenția Comisiei.

ASIGURăRI SOCIALE

Articolul 4 din protocol prevede că persoanele care își au reședința sau lucrează pe teritoriul SBA, care intră sub incidența legislației în materie de asigurări sociale a Republicii Cipru, sunt tratate, în temeiul Regulamentului (CEE) nr. 1408/71 al Consiliului[16] ca persoane care își au reședința sau lucrează în Republica Cipru[17]. Prin urmare, protocolul acordă, în practică, persoanelor care lucrează în zonele SBA[18] un tratament egal cu cele care lucrează în Republica Cipru în materie de asigurări sociale.

Pentru a facilita aplicarea legislației cipriote în materie de asigurări sociale, administrația zonelor SBA a preluat dispozițiile legislației cipriote din domeniu[19]. De asemenea, administrația zonelor SBA a reprodus (în limba engleză) toate formele utilizate de Serviciile de asigurări sociale ale Republicii Cipru. Un acord bilateral prevede măsurile administrative necesare. Supravegherea punerii în aplicare este delegată, în general, – cu excepția forței de muncă angajate în instalațiile militare – autorităților competente din Republica Cipru.

Punerea în aplicare a acestei dispoziții a protocolului este efectivă. Nu au fost formulate reclamații în atenția Comisiei.

JUSTIțIE șI AFACERI INTERNE

În conformitate cu articolul 5 din protocol, Republica Cipru nu este obligată să efectueze controale asupra persoanelor care trec frontierele terestre și maritime dintre aceasta și zonele de suveranitate, Regatului Unit revenindu-i sarcina de a efectua controale asupra persoanelor care trec frontierele externe ale zonelor de suveranitate.

Aceste „frontiere externe ale zonelor de suveranitate” sunt definite ca „ frontierele maritime, aeroporturile și porturile, dar nu și frontierele maritime sau terestre cu Republica Cipru ” [20]. Cu alte cuvinte, administrația zonelor SBA nu are nicio obligație de a exercita controlul asupra persoanelor la granițele terestre cu Republica Cipru[21].

În cursul întregii perioade de raportare, doar RAF Akrotiri și o fâșie de 3 mile (4,8 km) de pe coasta Dhekelia au fost desemnate ca „puncte de intrare” [22]. Totuși, aceasta din urmă care este destinată în vederea utilizării pentru scopuri limitate nu a fost utilizată în acest scop în perioada de raportare. Ambele puncte de intrare sunt limitate la utilizarea de către personalul militar și civil asociat forțelor armate britanice din Cipru sau administrației zonelor SBA.

Administrația zonelor SBA nu ține evidența numărului sau naționalităților persoanelor care trec frontiera. Nu au fost raportate incidente Comisiei. Într-o singură ocazie (criza din Liban din 2006), administrația zonelor SBA a făcut derogări de la condiții pentru ca resortisanți ai țărilor terțe să treacă frontierele externe ale zonelor SBA, după cum se prevede la punctul 3 litera (a) din Partea IV a anexei la protocol[23], din considerente umanitare[24]. Cu această ocazie, un mic număr de resortisanți ai unor țări terțe (mai puțini de 50) au fost transportați cu avionul din Liban în RAF Akrotiri în primele zile ale procedurii de evacuare[25].

În ceea ce privește supravegherea frontierelor externe ale zonelor SBA, administrația zonelor SBA efectuează controale maritime periodice de-a lungul frontierelor maritime. În privința azilului, pe baza unui Memorandum de înțelegere între cele două țări, responsabilitatea pentru examinarea cererilor solicitanților de azil care au intrat mai întâi pe insula Cipru prin zonele SBA este delegată Republicii Cipru. Aceasta din urmă examinează, de asemenea, cererile tuturor solicitanților de azil care au intrat în zonele controlate de guvern ale Republicii Cipru prin zona estică de suveranitate[26]. Nicio altă atribuție conexă nu a mai fost delegată Republicii Cipru.

Nu au fost constatate nereguli în ceea ce privește punerea în aplicare a dispozițiilor de la punctul 5 din Partea IV a anexei la protocol. Controalele asupra persoanelor și supravegherea frontierelor externe ale zonelor SBA desfășurate de administrația SBA, precum și cooperarea cu autoritățile Republicii Cipru sunt considerate adecvate.

ALTE DOMENII ALE DREPTULUI UNIUNII EUROPENE

Dincolo de domeniul precis de aplicare al protocolului, administrația zonelor SBA a prevăzut punerea în aplicare unilaterală a legislației UE direct aplicabile[27]. În consecință, și alte secțiuni ale acquis-ului se aplică indirect în zonele SBA. Această ordonanță are ca efect luarea unui angajament de către administrației zonelor SBA conform căruia „ legile aplicabile populației cipriote din zonele de suveranitate britanice să fie, în măsura posibilului, aceleași cu legile Republicii ”[28]. În temeiul acestui angajament, administrația zonelor SBA a adoptat moneda euro în același timp cu Republica Cipru (la 1 ianuarie 2008)[29].

CONCLUZII

Protocolul nr. 3 la Actul de aderare din 2003 privind zonele de suveranitate ale Regatului Unit al Marii Britanii și Irlandei de Nord în Cipru a intrat în vigoare la 1 mai 2004. Acesta stabilește dispozițiile din cadrul legislației Uniunii Europene care se aplică zonelor de suveranitate ale Regatului Unit din Cipru, Akrotiri și Dhekelia, și prevede modalități speciale de punere în aplicare a acestor dispoziții.

În domeniul vamal, al fiscalității indirecte și al politicii comerciale comune, punerea în aplicare a acestei porțiuni a acquis-ului de către administrația zonelor SBA, precum și cooperarea aferentă cu autoritățile competente ale Republicii Cipru sunt considerate satisfăcătoare. Totuși, au fost identificate anumite riscuri în contextul facilităților fiscale și al scutirilor de taxe și impozite aplicate în cazul aprovizionării cu bunuri a forțelor armate britanice și personalului auxiliar.

Politica agricolă comună este pusă în aplicare fără probleme în zonele de suveranitate. Doar probleme minore întâmpinate în procesarea cererilor și în executarea controalelor la fața locului au fost raportate de Republica Cipru.

Punerea în aplicare a dispoziției protocolului privind aspectele fitosanitare și veterinare este considerată satisfăcătoare. Nu par să fi apărut dificultăți sau probleme de ordin practic. Nu au fost formulate reclamații în atenția Comisiei.

Referitor la dispoziția privind asigurările sociale, punerea în aplicare a acesteia este considerată ca fiind efectivă. De asemenea, nu au fost formulate reclamații în atenția Comisiei.

Nu au fost întâlnite nereguli cu privire la punerea în aplicare a dispozițiilor din domeniul justiției și afacerilor interne. Controalele asupra persoanelor și supravegherea frontierelor externe ale zonelor SBA desfășurate de administrația zonelor SBA, precum și cooperarea cu autoritățile Republicii Cipru sunt considerate adecvate.

Concluzia generală este că Protocolul nr. 3 la Actul de aderare din 2003 prevede un mod eficient de aplicare a anumitor dispoziții din cadrul legislației Uniunii Europene zonelor de suveranitate ale Regatului Unit al Marii Britanii și Irlandei de Nord în Cipru, respectiv, Akrotiri și Dhekelia. Comisia va continua să monitorizeze punerea în aplicare a protocolului, în special în ceea ce privește riscurile identificate.

[1] Act privind condițiile de aderare a Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polonia, Republicii Slovenia și Republicii Slovace și adaptările Tratatelor care stau la baza Uniunii Europene, JO L 236, 23.9.2003, p. 33.

[2] JO L 236, 23.09.2003, p. 940.

[3] JO L 161, 30.4.2004, p. 128.

[4] Pentru aspecte legate de punerea în aplicare a regulamentului privind linia verde, a se vedea „rapoartele anuale privind linia verde” ale Comisiei către Consiliu (a se vedea, de exemplu, COM(2009) 478 final, 14.9.2009).

[5] A se vedea articolele 2 alineatul (1) și 7 alineatul (1) din protocol.

[6] Pentru această listă, a se vedea Partea I a anexei la protocol.

[7] A se vedea articolul 2 alineatul (2) din protocol și partea II a anexei la protocol.

[8] A se vedea articolul 2 alineatul (3) din protocol și partea III a anexei la protocol.

[9] Tratatul de constituire a Republicii Cipru, 16 august 1960.

[10] O astfel de interpretare ar contrazice articolul 151 alineatul (1) punctul (e) din directiva privind TVA-ul (Directiva 2006/112/CE a Consiliului din 28 noiembrie 2006, JO L 347, 11.12.2006, p. 1).

[11] A se vedea articolul 3 litera (a) din protocol.

[12] În baza Ordonanței privind dispozițiile agricole pentru zonele SBA din 2007, Ordonanței 9 din 2007, Suplimentului nr. 2 la „Monitorul Oficial al zonelor de suveranitate nr. 1454 din 20 aprilie 2007”, p. 83 (denumită în continuare „Ordonanța privind dispozițiile agricole din 2007”).

[13] Astfel cum a fost raportat Comisiei în timpul unei misiuni de audit de către un beneficiar situat în zonele SBA.

[14] În consecință, toate livrările de cartofi din partea nordică a Ciprului peste linia verde în zona estică de suveranitate sunt verificate de inspectori fitosanitari ai Republicii Cipru.

[15] De exemplu, în cazul unor epidemii de boli infecțioase la animale, cum ar fi gripa aviară și febra aftoasă în 2006 și 2007.

[16] Regulamentul (CEE) nr. 1408/71 al Consiliului din 14 iunie 1971 privind aplicarea regimurilor de securitate socială în raport cu lucrătorii salariați și cu familiile acestora care se deplasează în cadrul Comunității, JO L 149, 5.7.1971, p. 2.

[17] Întrucât zonele SBA fac parte din teritoriul britanic, se consideră că persoanele care lucrează acolo își desfășoară activitatea în Regatul Unit și, prin urmare, ar intra sub incidența legislației britanice de asigurări sociale [după cum se prevede în Regulamentul (CEE) nr. 1408/71 al Consiliului]. În baza acestui din urmă regulament, aceste persoane ar fi deci tratate în Cipru ca străini. De exemplu, ar beneficia de asistență medicală în Cipru doar în urma autorizării prealabile acordate de autoritățile de sănătate publică din Regatul Unit, dacă este necesar. Articolul 4 din protocol abordează această problemă.

[18] Personalul militar și funcționarii publici ai Regatului Unit nu intră sub incidența legislației cipriote în materie de asigurări sociale, ci, în conformitate cu articolele 13 alineatul (2) litera (d) și 13 alineatul (2) litera (e) din Regulamentul (CEE) nr. 1408/71 al Consiliului, sub incidența legislației în materie de asigurări sociale a Regatului Unit și nu beneficiază de prevederile articolului 4 din protocol.

[19] Ordonanța privind asigurările sociale din 1980, Monitorul Oficial nr. 569 din 2.10.1982.

[20] A se vedea punctul 1 din partea IV a anexei la protocol.

[21] Cu excepția totuși a frontierei dintre zona estică de suveranitate și zonele care nu se află sub controlul efectiv al guvernului Republicii Cipru (care este considerată parte a frontierelor externe ale zonelor SBA pe durata suspendării aplicării acquis-ului în conformitate cu Protocolul nr. 10; a se vedea articolul 2 alineatul (2) din Protocolul nr. 10 la Actul de aderare din 2003).

[22] Începând cu 11 august 2009, următoarele puncte sunt autorizate de administrația zonelor SBA ca „puncte de trecere” în conformitate cu punctul 1 litera (b) din partea IV a anexei la protocol: RAF Akrotiri, Akrotiri Mole, Watson's Mole din Dhekelia și Aerodromul Kingsfield din Dhekelia.

[23] Acestea includ, în special, condiția de a avea în posesie un document de călătorie valabil și o viză valabilă pentru Republica Cipru, dacă este necesar.

[24] A se vedea punctul 3 litera (b) din partea IV a anexei la protocol.

[25] Potrivit informațiilor primite de la administrația zonelor SBA, acestea erau cazuri urgente. Toate persoanele din țări terțe sosite ulterior, în timpul crizei din Liban, au fost transportate la portul din Limassol din zonele controlate de guvern ale Republicii Cipru și au fost supuse controalelor de imigrare ale autorităților Republicii Cipru.

[26] A se vedea punctul 7 litera (b) din partea IV a anexei la protocol.

[27] A se vedea „Ordonanța privind Comunitatea Europeană (măsuri specificate) din 2005”, Ordonanța 24 din 2005.

[28] Secțiunea 3 alineatul (2) din acordul în forma unui schimb de note, încheiat la 16.8.1960 între Regatul Unit și Republica Cipru, privind administrarea zonelor de suveranitate ale Regatului Unit („Anexa O”).

[29] A se vedea „Ordinul privind Comunitatea Europeană (măsuri specificate) (Medalii și jetoane similare monedelor euro) din 2008”, Instrumentul public 37 din 2008, publicat în Monitorul Oficial nr. 1518 din 10.11.2008.